Komeleya Hetkarîya Bi Keyeyanê Hukmwerdeyan û Tepişteyan a Marmara (TUHAY-DER) ewro derheqê tepişteyan de eşkerayîye daye.
Eşkerayîye de ame parekerdene ke vera Rayberê Şarê Kurdî Abdullah Ocalanî û tepişteyanê bînan ê Îmraliyî bêhuqûqîye yena kerdene ke na birêka sîyasî ya. Eşkerayîye de ame vatene: ''Şewatê Îmraliyî bi semedê qesawetan û tersêkê pîlî. Netîceya naye de Birêz Ocalanî reyde pêvînayîş ame kerdene. La no nêno manaya wedaritişê tecrîdî û muracatê ke dima ameyî kerdene bênetîce mendî. Nameyê TUHAY-DERî ser o ma wazenê ke Ocalan wasî, keye û avûkatanê xo reyde pêvînayîş bikero.''
Eşkerayîye de ame vatene ke tecrîdê vera Ocalanî nika zîndanan de vila bi û ame parekerdene ke: ''Binpaykerdişê heqanê merdiman û cezayê dîsîplînî yê zîndanan nênê qebulkerdene. Rewşêka winasêne de ke Korona vila bena û tesîrê pêro dinya kena astengkerdişê zîyaretanê zîndanan çareserî nîyê.''
TUHAY-DERî da zanayene ke beno ke vîrusê Korona zîndanan de bibo semedê netîceyan ê giranan û waşt ke pêro tepişteyî bêrê veradayene: ''Sere de Birêz Ocalan û hîrê tepişteyê Zîndanê Îmraliyî ganî pêro tepişteyî û hukmwerdeyî bêrê veradayene. Coka ma venga rêxistinanê komelkîyan ê sivîlan, roşnvîran, nuştoxan, dezgehan danê ke bi mesuldarîye têbigêrê.''
